CELEX: 52016PC0022
Language: el
Date: 2016-01-26
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τον καθορισμό της θέσης που θα ληφθεί εξ ονόματος της ΕΕ στο πλαίσιο του Γενικού Συμβουλίου του Παγκόσμιου Οργανισμού Εμπορίου (ΠΟΕ) ως προς το αίτημα παρέκκλισης της Ιορδανίας από τους κανόνες του ΠΟΕ σχετικά με τη μεταβατική περίοδο για την κατάργηση του προγράμματος επιδοτήσεων εξαγωγών

ΕΥΡΩΠΑΪΚΗ ΕΠΙΤΡΟΠΗ
            ?????????, 26.1.2016
            COM(2016) 22 final
            2016/0015(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τον καθορισμό της θέσης που θα ληφθεί εξ ονόματος της ΕΕ στο πλαίσιο του Γενικού Συμβουλίου του Παγκόσμιου Οργανισμού Εμπορίου (ΠΟΕ) ως προς το αίτημα παρέκκλισης της Ιορδανίας από τους κανόνες του ΠΟΕ σχετικά με τη μεταβατική περίοδο για την κατάργηση του προγράμματος επιδοτήσεων εξαγωγών
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Στόχος της παρούσας πρότασης είναι να καθοριστεί η θέση την οποία θα λάβει η Ευρωπαϊκή Ένωση στο Γενικό Συμβούλιο του Παγκόσμιου Οργανισμού Εμπορίου (ΠΟΕ) σχετικά με την αίτηση παρέκκλισης που υπέβαλε η Ιορδανία στον ΠΟΕ με σκοπό την παράταση ισχύος έως τις 31 Δεκεμβρίου 2018, της μεταβατικής περιόδου σύμφωνα με το άρθρο 27. 2 στοιχείο β).  της συμφωνίας για τις επιδοτήσεις και τα αντισταθμιστικά μέτρα (Συμφωνία ΕΑΜ) για την εξάλειψη του προγράμματος επιδοτήσεων εξαγωγών της Ιορδανίας. Τον Ιούλιο του 2007, το Γενικό Συμβούλιο ήδη παρέτεινε την προθεσμία σταδιακής κατάργησης του μέτρου αυτού έως τις 31 Δεκεμβρίου 2015. Η Ιορδανία έχει υποβάλει το αίτημα της για παρέκκλιση βάσει του άρθρου IX παράγραφος 3 της συμφωνίας για τον ΠΟΕ. 
            
            
               Η παρέκκλιση που ζητείται θα ήταν η τρίτη παράταση της μεταβατικής περιόδου για τη σταδιακή κατάργηση του εν λόγω καθεστώτος επιδοτήσεων. Η πρώτη παράταση χορηγήθηκε το 2001 και επεξέτεινε τη μεταβατική φάση μέχρι τα τέλη του 2007. Αυτή παρατάθηκε για δεύτερη φορά τον Ιούλιο 2007, όταν στην Ιορδανία, μεταξύ άλλων, χορηγήθηκε περαιτέρω παράταση για την κατάργηση των εξαγωγικών καθεστώτων επιδότησης μέχρι τις 31 Δεκεμβρίου 2015. Μολονότι η απόφαση αυτή ανέφερε ότι δεν θα ήταν δυνατή η υποβολή αιτήσεων για περαιτέρω παρατάσεις, οι τρέχουσες συνθήκες στην περιοχή δεν θα μπορούσαν να έχουν προβλεφθεί κατά τον εν λόγω χρόνο.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει ότι, όταν μια απόφαση που έχει έννομο αποτέλεσμα χρειάζεται να ληφθεί στο πλαίσιο οργάνου που έχει συσταθεί από διεθνή συμφωνία, το Συμβούλιο, βάσει πρότασης της Επιτροπής ή του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας, εκδίδει απόφαση που εκφράζει τη θέση η οποία θα ληφθεί εξ ονόματος της Ευρωπαϊκής Ένωσης. Η χορήγηση παρέκκλισης για να επιτραπεί στην Ιορδανία η παράταση της μεταβατικής περιόδου για την κατάργηση του προγράμματος επιδοτήσεων εξαγωγών της έως τις 31 Δεκεμβρίου 2018 εμπίπτει στην εν λόγω διάταξη, καθώς η απόφαση λαμβάνεται από φορέα που έχει συσταθεί μέσω διεθνούς συμφωνίας (του Γενικού Συμβουλίου ή της υπουργικής διάσκεψης του ΠΟΕ) η οποία επηρεάζει τα δικαιώματα και τις υποχρεώσεις της Ευρωπαϊκής Ένωσης.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΕΠΙΠΤΩΣΕΩΝ
            
            
               Άνευ αντικειμένου.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Άνευ αντικειμένου.
            
            
               5.ΛΟΙΠΑ ΣΤΟΙΧΕΙΑ
            
            
               Η Επιτροπή εξουσιοδοτείται να λάβει θέση εξ ονόματος της Ευρωπαϊκής Ένωσης για να υποστηρίξει το αίτημα παρέκκλισης της Ιορδανίας από τους κανόνες του ΠΟΕ για παράταση της μεταβατικής περιόδου αναφορικά με την κατάργηση του προγράμματος επιδοτήσεων εξαγωγών της μέχρι τις 31 Δεκεμβρίου 2018, στο βαθμό που είναι αναγκαίο για να καταστεί δυνατό στην Ιορδανία να παράσχει μερική ή ολική απαλλαγή από τον φόρο εισοδήματος των κερδών που προκύπτουν από ορισμένες εξαγωγές από την 1 Ιανουαρίου 2016 έως τις 31 Δεκεμβρίου 2018. Αυτή η παράταση θα παράσχει στην Ιορδανία τον αναγκαίο χρόνο για να σχεδιάσει και να εφαρμόσει ένα εντελώς νέο πρόγραμμα επιδοτήσεων, σύμφωνο με τους κανόνες του ΠΟΕ προς όφελος των μικρών και μεσαίων επιχειρήσεων.
            
            
               Έως τις 31 Δεκεμβρίου 2018, η Ιορδανία θα συνεχίσει να καταβάλλει παροχές σύμφωνα με το πρόγραμμα στις υφιστάμενες δικαιούχους ΜΜΕ, ενώ θα προσπαθεί να αντιμετωπίσει τις οικονομικές, δημοσιονομικές και πολιτικές δυσκολίες και προκλήσεις που απορρέουν από τη συνεχιζόμενη περιφερειακή αστάθεια, την εισροή προσφύγων, τις συνεχιζόμενες επιπτώσεις της παγκόσμιας χρηματοπιστωτικής κρίσης, καθώς και την παράλληλη κρίση στη ζώνη του ευρώ. Η Ιορδανία θεωρεί επίσης ότι η παράταση θα στηρίξει τη βιομηχανία της ενώπιον της σημαντικής αστάθειας στην περιοχή, η οποία επηρέασε αρνητικά την πρόσβασή της στις παραδοσιακές αγορές των γειτονικών χωρών καθώς και τις οδούς διαμετακόμισης στις διεθνείς αγορές. Η Ιορδανία, στο αίτημά της, σημειώνει επίσης ότι τα μεταρρυθμιστικά μέτρα που λαμβάνονται από την κυβέρνηση και τα έργα υποδομής, συμπεριλαμβανομένης της ανάπτυξης εναλλακτικών προμηθειών φυσικού αερίου, αναμένεται να αρχίσουν να παράγουν θετικά αποτελέσματα για την ανταγωνιστικότητα του ιορδανικού ιδιωτικού τομέα το νωρίτερο από το 2018 και μετά. 
            
            
               Σύμφωνα με την Ιορδανία, η παράταση της μεταβατικής περιόδου για τη σταδιακή κατάργηση του καθεστώτος επιδότησης μέχρι τις 31 Δεκεμβρίου 2018 δεν πρόκειται να βλάψει τα συμφέροντα άλλων μελών που δεν επωφελούνται από τέτοια μεταχείριση. Η Ιορδανία έχει επίσης αναφέρει ότι δεν προβλέπει περαιτέρω αιτήματα για παράταση πέραν της ημερομηνίας αυτής.
            
            
               Η ΕΕ αναγνωρίζει τις οικονομικές προκλήσεις που προκαλούνται από το έκτακτο και μοναδικό περιφερειακό πολιτικό περιβάλλον, και τις οποίες εξακολουθεί να αντιμετωπίζει η Ιορδανία, συμπεριλαμβανομένης της σημαντικής εισροής προσφύγων από γειτονικές χώρες και των συναφών οικονομικών βαρών, της διακοπής των εμπορικών σχέσεων με τους περιφερειακούς εταίρους όπως το Ιράκ και η Συρία και το πρόσθετο κόστος που προκύπτει από τη διαταραχή των παραδοσιακών ενεργειακών προμηθειών από την Αίγυπτο και των οδικών διαύλων διαμετακόμισης διαμέσου της Συρίας και της Τουρκίας. 
            
            
               Για την ΕΕ, η συνέχιση του προγράμματος επιδοτήσεων εξαγωγών είναι απίθανο να έχει σημαντικές οικονομικές επιπτώσεις. Το μερίδιο της Ιορδανίας στο  παγκόσμιο εμπόριο είναι πολύ μικρό (0,04 % το 2013). Το ισοζύγιο των διμερών εμπορικών συναλλαγών μεταξύ της ΕΕ και της Ιορδανίας είναι συντριπτικά υπέρ της ΕΕ με τις εξαγωγές αγαθών της ΕΕ στην Ιορδανία να αντιπροσωπεύουν το 92 % του συνόλου των διμερών εμπορικών συναλλαγών αγαθών αξίας 4,0 δισεκατ. ευρώ το 2014. Ταυτόχρονα τα ιορδανικά προϊόντα δεν βρίσκονται σε σημαντικό ανταγωνισμό με τις εξαγωγές της ΕΕ στις αγορές τρίτων χωρών.
            
            
               Υπό το πρίσμα των ανωτέρω, η Ευρωπαϊκή Ένωση θα πρέπει να προσχωρήσει στη συναίνεση υπέρ του αιτήματος παρέκκλισης στο Γενικό Συμβούλιο του ΠΟΕ.
            
            
               2016/0015 (NLE)
            
            
               Πρόταση
            
         
         
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τον καθορισμό της θέσης που θα ληφθεί εξ ονόματος της ΕΕ στο πλαίσιο του Γενικού Συμβουλίου του Παγκόσμιου Οργανισμού Εμπορίου (ΠΟΕ) ως προς το αίτημα παρέκκλισης της Ιορδανίας από τους κανόνες του ΠΟΕ σχετικά με τη μεταβατική περίοδο για την κατάργηση του προγράμματος επιδοτήσεων εξαγωγών
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής, 
            
            
               Εκτιμώντας τα ακόλουθα:
            
            
               (1)Οι παράγραφοι 3 και 4 του άρθρου IX της συμφωνίας του Μαρακές για την ίδρυση του Παγκόσμιου Οργανισμού Εμπορίου («συμφωνία ΠΟΕ») θεσπίζουν διαδικασίες για την παραχώρηση απαλλαγών σχετικά με τις πολυμερείς εμπορικές συμφωνίες που περιλαμβάνονται στο παράρτημα 1Α ή 1B ή 1Γ της συμφωνίας ΠΟΕ και τα παραρτήματά τους. 
            
            
               (2)Στις 27 Ιουλίου 2007, η Ιορδανία έλαβε παράταση της προθεσμίας, η οποία παρατάθηκε έως τις 31 Δεκεμβρίου 2013 με περίοδο σταδιακής κατάργησης που λήγει στις 31 Δεκεμβρίου 2015, σύμφωνα με τις διαδικασίες για τη συνέχιση των παρατάσεων, βάσει του άρθρου 27.4 της συμφωνίας ΕΑΜ (συμφωνίας για τις επιδοτήσεις και τα αντισταθμιστικά μέτρα), της μεταβατικής περιόδου σύμφωνα με το άρθρο 27.2(β) της συμφωνίας ΕΑΜ για ορισμένες αναπτυσσόμενες χώρες, με σκοπό την εξάλειψη του προγράμματος επιδοτήσεων εξαγωγών της που λαμβάνει τη μορφή μερικής ή ολικής απαλλαγής από τον φόρο εισοδήματος για τα κέρδη που προέρχονται από ορισμένες εξαγωγές.
            
            
               (3)Σύμφωνα με την παράγραφο 3 του άρθρου ΙΧ της συμφωνίας του ΠΟΕ, η Ιορδανία υπέβαλε αίτηση για παρέκκλιση από την υποχρέωση σταδιακής εξάλειψης σύμφωνα με το άρθρο 27.4 της συμφωνίας (ΕΑΜ) έως τις 31 Δεκεμβρίου 2018. 
            
            
               (4)Η χορήγηση της εν λόγω παρέκκλισης δεν θα επηρέαζε αρνητικά την οικονομία ή τα εμπορικά συμφέροντα της Ευρωπαϊκής Ένωσης, ενώ θα υποστηρίξει την Ιορδανία στις προσπάθειές της να αντιμετωπίσει τις οικονομικές προκλήσεις που αντιμετωπίζει ως αποτέλεσμα της δύσκολης και ασταθούς πολιτικής κατάστασης στην περιοχή. 
            
            
               (5)Είναι σκόπιμο, επομένως, να καθοριστεί η θέση που θα εκφραστεί εξ ονόματος της Ένωσης στο Γενικό Συμβούλιο του ΠΟΕ για την υποστήριξη της αίτησης παρέκκλισης της Ιορδανίας,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η θέση που θα πρέπει να ληφθεί εξ ονόματος της Ένωσης στο Γενικό Συμβούλιο του Παγκόσμιου Οργανισμού Εμπορίου είναι να υποστηρίξει το αίτημα παρέκκλισης της Ιορδανίας όσον αφορά την παράταση της μεταβατικής περιόδου για την κατάργηση του προγράμματός της επιδοτήσεων εξαγωγών έως τις 31 Δεκεμβρίου 2018 σύμφωνα με τους όρους του αιτήματος παρέκκλισης. 
            
            
               Η θέση αυτή εκφράζεται από την Επιτροπή. 
            
            
               Άρθρο 2
            
            
               Η παρούσα απόφαση αρχίζει να ισχύει την ημέρα της έκδοσής της. 
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος